XXX издание на церемония „ПОЛИЦАЙ НА ГОДИНАТА“ 2023

1. **Индивидуални носители на наградата**

**Индивидуален носител на приза**

Главен инспектор **МАРИО КЛИМЕНТОВ ГЕОРГИЕВ** - началник на сектор ,,Противодействие на криминалната престъпност” в отдел ,,Криминална полиция” при ОДМВР-Сливен. Награден е за доказан през годината висок професионализъм и съществен принос, довели до успешното разкриване и неутрализиране на организирана престъпна група за производство на наркотични вещества.

Марио Георгиев е отличен за действията си, благодарение на които на територията на ОДМВР - Сливен бе разкрита най-голямата база за производство и обработка на канабис. Целият комплекс бе с площ около 5 декара. В него са разположени няколко постройки. В специално подземие, с бетонни стени и облицовка, бяха обособени 10  отделни помещения за отглеждане на канабис, където бяха намерени над 2 000 растения.

**Първо място**

Инспектор **ВАСИЛ МИЛЕНОВ МАРИНОВ** - разузнавач I степен в сектор „Оперативно противодействие на контрабандата“ от отдел „Противодействие на контрабандата и престъпността през държавната граница“ към дирекция „Противодействие на престъпността през държавната граница“ при Главна дирекция „Гранична полиция“. Награден е за доказани професионални умения, рутина, адекватен анализ и постигнати резултати в борбата с престъпността срещу контрабандата, държането и разпространението на акцизни стоки без бандерол.

Инспектор Васил Маринов е отличен за действията си, благодарение, на които при операция в средата на март в три товарни автомобила бяха открити 390 мастербокса със 195 000 кутии цигари без акцизен бандерол. При последвали действия на няколко адреса в София са намерени  части от машина за обработване и нарязване на тютюн и тютюневи изделия, множество заготовки и мостри на тютюневи изделия, нарязан тютюн, документи.

**Второ място**

Инспектор **НЕВЕН ДЕЛЧЕВ РАДЕВ** – разузнавач IV степен в сектор „Престъпления, свързани с грабежи“ към отдел „Криминална полиция“ при ОДМВР-Пловдив. Награден е за проявен висок професионализъм, отлични познания и значителни резултати в борбата с криминалната престъпност, довели до редица успешни реализации по различни линии на работа, част от тях с изключителна трудност за анализ и доказване.

„Специалитет“ на инспектор Невен Радев са измами с превозни средства, внос от чужбина. Въпреки заплетените казуси, той задълбочено и целенасочено събира необходимите доказателства за извършителите на тези престъпления. През годината той разкрива и схема за противозаконно отнемане на МПС на територията на Пловдив и страната. В хода на работата той успява да стигне до единия от участниците, както и до „отговорника“ по изготвянето на документите за регистрация на автомобилите. Така, в края на месец август, при специализирана полицейска операция  на територията на градовете Пловдив, София и Враца са задържани общо петима ангажирани в престъпната схема. На четирима от тях са повдигнати обвинения.

**Трето място**

Старши инспектор **ВЕНЦИСЛАВ ИВАНОВ ВАНГЕЛОВ** - началник на група „Криминална полиция“ към РУ-Сандански при ОДМВР-Благоевград. Отличил се с висок професионализъм при реализирането на важни служебни задачи, свързани с провеждането на целенасочени оперативно-издирвателни, оперативно-технически и агентурно-оперативни мероприятия по разобличаването, документирането и доказването на престъпната дейност на лица, извършващи тежки криминални престъпления.

Старши инспектор Венцислав Вангелов е отличен за работата си по време на заложническата криза в  благоевградското село Вълково. Той е сред първите, отзовали се на сигнала,  създава организация на място и получава информация за заложниците и обстановката. В подходящ момент успява да влезе при въоръжения нападател и да започне разговор с него. С адекватната си намеса полицаят допринася за възможно най-благоприятния изход от ситуацията.

**Поощрителна награда**

Младши експерт **ТОДОР ГЕОРГИЕВ КИМОВ** - младши полицейски инспекторв група „Охранителна полиция“ към РУ-Петрич при ОДМВР-Благоевград. Награден е за предприемане на бързи и адекватни решения по време на пожар, довели до спасяване на човешки животи.

Младши полицейският инспектор Тодор Кимов е отличен за действията си от началото на месец март. Докато е на работа в приемната на село Коларово вижда, че от общинска жилищна сграда, където са настанени социално слаби семейства, излиза пушек. Незабавно подава сигнал на телефон 112 и се насочва към зданието, което само за минути е обхванато от пламъци. Заедно с учителя по физическо възпитание Владимир Кючюков успяват да изведат на безопасно разстояние 9 души, с което спасяват живота им.

**II. Колективни носители на наградата**

**Колективен носител на приза**

Служителите от **ОТДЕЛ “ПРОТИВОДЕЙСТВИЕ НА КРИМИНАЛНАТА ПРЕСТЪПНОСТ”** при Столична дирекция на вътрешните работи. Наградени са за постигнати високи резултати в условията на изключително динамична среда, конкретен съществен принос при изпълнение на ежедневните служебни задължения, доказан професионализъм в борбата с престъпността, опазване на обществения ред, осигуряване безопасността на гражданите и прилагане на проактивния подход на работа.

**Първо място**

Служителите от **СЕКТОР „СПЕЦИАЛНИ ТАКТИЧЕСКИ ДЕЙСТВИЯ”** към Регионална дирекция „Гранична полиция“ - Елхово при Главна дирекция „Гранична полиция”. Наградени са за проявен изключителен професионализъм, адекватни и бързи действия при внезапно възникнали сложни ситуации, свързани с противодействие на миграционния натиск и борбата с контрабандата на стоки през държавната граница в зоната на отговорност.

От началото на годината благодарение на изключителен професионализъм и адекватни действия от служителите на сектора са предотвратени 780 случая с 12 752 лица, опитващи да преминат незаконно държавната граница в зоната за отговорност на Регионалната дирекция „Гранична полиция” в Елхово.

**Второ място**

Служителите от **ГРУПА „НАРКОТИЦИ И ДЕТСКА ПРЕСТЪПНОСТ“** в сектор „Престъпления, свързани с наркотични вещества, детска престъпност и дом за временно настаняване на малолетни и непълнолетни“ към отдел „Криминална полиция“ при ОДМВР-Варна. Наградени са за успешно проведени реализации по сигнали за разпространение на наркотични вещества и неутрализиране на групи от лица, занимаващи се с престъпната дейност.

През годината благодарение на работата на служителите от групата са установени 4 лаборатории за производство на синтетични наркотици и 10 оранжерии за отглеждане на марихуана. От тях са иззети 49 кг суха марихуана, 2550 стръка канабис, близо килограм и половина метамфетамин, над 2 кг хероин, килограм и 200 грама кокаин, екстази, хашиш, прекурсори, фентанил.

**Трето място**

Служителите от **СЕКТОР 03** към отдел 10 при Главна дирекция „Борба с организираната престъпност“. Наградени са за проявен висок професионализъм, инициативност, оперативно майсторство, активна оперативно-издирвателна дейност по предотвратяване, пресичане и разкриване на криминални престъпления и задържане на лица, съпричастни към престъпната дейност.

Служителите от сектора са отличени за постигнати добри резултати през годината в работата им срещу групи, занимаващи се с производство и разпространение на наркотици, включително и с трафикирането им до съседни страни, кражби на профили в социалните мрежи и измами.

През лятото на тази година те работиха и по случай за неправомерно усвояване на средства, отпускани от Европейския съюз за българското земеделие. В схемата бяха замесени представители на местната власт, контролни органи и бенефициенти.

**Граждански принос**

**Детелина Карапетрова-Бъчева** от гр. Ловеч.

Тя е отличена затова, че като начален учител в Ловеч приема идеите на превантивна програма на МВР Детско полицейско управление и започва работа по тях с класовете си.

**Цветанка Кирякова от София.**

Тяе отличена затова, че винаги е в първите редици на спасителните акции по издирване на изчезнали в планината хора. С нейно съдействие през изминалата година са открити двама мъже.

**Благовеста Факирова от Велико Търново**.

В продължение на дълги години тя работи успешно с полицията, пожарната, неправителствения сектор, стотици деца са преминали през двадесет и двата центъра за работа с деца и младежи. Благодарение и на нейните усилия през 2011 г. бе изградена „синя стая“ в ОДМВР – Велико Търново за работа с деца, жертва на престъпления. Изграденият от Факирова кризисен център за отдих и спорт в с. Балван вече 13 години подпомага проекта Детска лятна полицейска академия.